የኢትዮጵያ ፌደራሊዝም ስርዓት ለሶማሊያ ሪፐብሊክ ምሳሌ ሊሆን እንደሚችል ተገለፀ
የፌደራሊዝም ሥርዓት ለሶማሊያ ሪፐብሊክ ምሳሌ ሊሆን እንደሚችል ተገለፀ።የሶማሊያ መንግስት ከኢትዮጵያ የፌደራሊዝም ስርዓት እና የኬንያን የስልጣን ክፍፍል ልምድ መቅሰም የሚያስችላት አውደ ጥናት በምስራቅ አፍሪካ የልማት በይነ መንግስታት (ኢጋድ) አዘጋጅነት ከትናንት ጀምሮ በአዲስ አበባ እየተካሄደ ነው።ኢትዮጵያ ከደርግ መንግስት ውድቀት በኋላ እየተገበረቸው ያለውን የፌደራሊዝም ስርዓት አጀማመርና የተገኙ ውጤቶችን ከሶማሊያ ለመጡ ልዑካን  አቅርባለች።በዚሁ ወቅትም የተለያየ ሃሳቦች ያሏቸው ኃይሎች ቢኖሩም ፌደራሊዝም ተመራጭ ሆኖ ሀገሪቱን ከመበታተን አውጥቶ አሁን የምትገኝበት ደረጃ ላይ እንዳደረሳት ተገልጿል።በፌደራልና አርብቶ አደር ጉዳዮች ሚኒስቴር የመንግስታት ግንኙነት ማጠናከር ዋና ዳይሬክተር አቶ ፀጋብርሃን ታደሰ ባለፉት መንግስታት የነበሩ ችግሮችን በመፍታት ብዝሀነትን ለማስተናገድ፣የብሄር ብሄረሰቦች ራስን በራስ ማስተዳደር መብትን ለማስከበር ሲባል የፌደራሊዝም ስርዓት እንደተመረጠ ገልፀዋል።አቶ ፀጋ ብርሃን ስርዓቱ ብሄር ብሄረሰቦችና ህዝቦች በአንድነትና በእኩልነት ለመኖር፣የጋራ ኢኮኖሚያዊና ማህበራዊ እድገቶችን ለማምጣት እንዲሁም የአገሪቱን የቀደመ የስልጣኔ ታሪክ ለመመለስ በጋራ የወሰኑት ነው ይላሉ።በኢትዮጵያ ፌደራሊዝም ስርዓት ህገ-መንግስታዊ ጉዳዮችን የሚፈታው የፌደሬሽን ምከር ቤት መሆኑ፣ሁሉም ብሄረሰቦች በምክር ቤቶች ተወካይ እንዲኖራቸው ማድረጉ፣ብሄር ብሄረሰቦች በህግ በተቀመጠው መሰረት የራሳቸውን መንግስት መመስረት የሚያስችል ነፃነት መስጠቱ ከሌሎች አገራት የፌደራሊዝም ስርዓት እንደሚለይ ገልፀዋል።ስርዓቱ የአገሪቱን አንድነትና ሰላም ከማረጋገጥ ባሻገር ለጎረቤት አገራት ሰላም እንድትሰራ ማድረጉን፣ሁሉም ህዝብ በአገሪቱ ጉዳይ ውሳኔ እንዲሰጥ ማስቻሉን፣በማህበራዊና ኢኮኖሚያዊ ጉዳዮች ዜጎችን ፍትሐዊ ተጠቃሚ ማድረጉ ለሶማሊያ ትምህርት እንደሚሆን ነው የተናገሩት።ሶማሊያ የፌደራሊዝም ስርዓቱን የሚያስፈፅሙ ተቋማትን ከመሰረተች ከኢትዮጵያ ሰላምን ጠብቆ አብሮ መኖር እንደሚቻል መማር ትችላለች ብለዋል።በፌደሬሽን ምክር ቤት ፅህፈት ቤት የድጎማና የጋራ ገቢዎች ዳይሬክተር አቶ ያዕቆብ በቀለ በበኩላቸው የፌደራሊዝም ስርዓቱ ሁሉም የህብረተሰብ ክፍሎች ከሀገሪቱ ሀብት ፍትሀዊ ተጠቃሚ እንዲሆኑ ያደርጋል ይላሉ።ሶማሊያ የዜጎቿን ፍትሀዊ ተጠቃሚነት ለማረጋገጥ እንደ ኢትዮጵያ የፌደራልና የክልል መንግስታት ላይ የስልጣን ክፍፍል በማድረግ የስልጣን ክፍፍሉን የሚመራ ተቋም መመስረት አለባት ይላሉ።በምስራቅ አፍሪካ የፌደሬሽን ፎረም ዳይሬክተር አቶ ማዕረጉ ሀብተማርያም የኢትዮጵያ ፌደራሊዝም በክልሎችና በብሄረ ብሄረሰቦች መብት ላይ ያተኮረ አደረጃጀት በመሆኑ ለዲሞክራሲ ግንባታና አገሪቱ ላስመዘገበችው የኢኮኖሚ እድገት አስተዋፅኦ አድርጓል ይላሉ።የሶማሊያ መንግስትም ሙሉ በሙሉ ባይወስደውም ከአገሪቱ ነባራዊ ሁኔታ ጋር በማዛመድ ቢተገብረው በዜጎች መካከል ፍትሀዊ የሀብት ክፍፍል እንዲኖር ያግዛል ብለዋል።በልምድ ልውውጥ መድረኩ ኬንያም የምትተገብረውን የስልጣን ክፍፍል ስርዓት የምታቀርብ ሲሆን ውይይቱ ነገ ይጠናቀቃል።( ኢዜአ)    